Arendals Dampskibsselskab

Arendals Dampskibsselskab AS (ADS) er et norsk rederi, og senere rutebilselskap, som ble stiftet første gang 9. mars 1857 i Arendal. Gjennom mer enn 100 år drev selskapet rutetrafikk langs kysten. Den mest kjente ruten gikk mellom Oslo og Bergen og var kjent under navnet Kystruta Oslo-Bergen eller hurtigruten. Rederiet hadde lenge sitt hovedkontor ved dampskipskaia i Arendal, og bygningen har stadig navn etter rederiet ADS.

 Dampskipsrutene 
Selskapets første skip, DS «Nedenæs», ble satt i trafikk på strekningen Oslo-Kristiansand. Fra 1865, da DS «Arendal» ble levert, ble ruten forlenget vestover til Bergen. Tonnasjen ble raskt forsterket med DS «Motala». ADS drev helårs rutetrafikk mellom landets to største byer frem til 1969. Kystruten var lenge et samarbeidsforetak mellom ADS og Det Stavangerske Dampskibsselskab.

Brevikruta, drevet av ADS, forbandt byene på Sørlandet med hovedstaden. I Brevik korresponderte rutebåtene med jernbane til hovedstaden. Dette var lenge den raskeste måten å reise fra Sørlandet til hovedstaden. En ny æra begynte da Arendal i 1935 fikk jernbaneforbindelse til Oslo via Sørlandsbanen. Jernbanen overtok da mye av den trafikken som tidligere gikk med dampskip, spesielt passasjertrafikken.

 Rederiets skip 
I alt eide rederiet 21 skip. Det siste, MS «Oslo», ble bygd i 1962 og solgt allerede i 1969. Selskapets mest berømte skip er trolig DS «Galtesund» som hadde en dramatisk historie knyttet til 2. verdenskrig. Skipet som var på vei vestover forbi Jæren ble kapret av norske kommandosoldater og ført til Skottland.Da galtesund forsvant sporløst, Avtrykk.no, 1.3.2017 Året etter ville man gjenta bedriften og igjen skulle et ADS-skip kapres, denne gang DS «Tromøsund». Denne kapringen endte med katastrofe. Skipet ble bombet av tyske fly og senket i Nordsjøen.Kapringen av D/S Tromøsund Avtrykk.no, 28.02.2018 Ingen overlevde.

Rederiets verste forlis skjedde i 1928 da DS «Norge» sank utenfor Haugesund og ni personer omkom. Skipet ble berget og fikk nytt navn, DS «Bjørgvin».  Bergingen av D/S Norge, Avtrykk.no, 1.4.2015

Rutebilvirksomhet
ADS startet rutebilvirksomhet i 1927 da de kjøpte selskapet Arendal og Omegns Automobilruter. ADS satset tidlig på landeveistransport og drev en rekke gods- og passasjerruter. Den mest kjente bussruta var Porsgrunnsruta mellom Kristiansand og Porsgrunn. Etter krigen utvidet ADS rutetilbudet ved å kjøpe opp flere lokale rutebilselskaper. Hisøyruta (1952), Molandsruta (1966), LFBs rutebiler (1968), Fevikruta (1969), Tromøyruta (1974), Rykeneruta (1977) og Grimstad og Omegn Bilruter (1986).Øyvind Bjorvatn (red): Fra damp til diesel – ADS – ATS – Nettbuss Sør 1857–2007. 150 år i samferdselens tjeneste. Arendal 2007. Side 77 
Rutebilvirksomheten i ADS ble 1. januar 1986 skilt ut og med nye eiere forvandlet til Aust-Agder Trafikkselskap (ATS) med NSB Biltrafikk som en av eierne. Dette selskapet skiftet som en del av Nettbuss navn til Nettbuss Sør i februar 2000, og hadde busstrafikken i området helt til utgangen av 2014.

Ny rederivirksomhet
Rederivirksomheten i ADS ble tatt opp igjen i 2008.  Selskapet har i dag interesser i og drift av skip hovedsakelig innenfor offshore.  Selskapet har fortsatt hovedkontor i Arendal, og eies i dag av B.T. Larsen & Co AS.

 Flåteliste 
 1857–1969 
 Navn Type Tonnasje Tidsrom Annet DS «Nedenæs»  Kystruteskip  70 nrt  1857–1864  Hjuldamper DS «Arendal» (1)  Kystruteskip  149 brt  1865–1877 Opphugget 1975 DS «Motala» / DS «Brevik»  Kystruteskip   331 brt  1868–1938  DS «Lindholmen»  Kystruteskip  421 brt  1878–1907  DS «Arendal» (2)  Kystruteskip  517 brt  1882–1939  DS «Spero»  Lasteskip  968 brt  1891–1908  DS «Dronningen»  Kystruteskip  661 brt  1894–1940  DS «Excellensen»  Kystruteskip  425 brt (1905)  1899–1935  DS «Vøringen»  Kystruteskip  178 brt  1903–1923  DS «Eidanger»  Kystruteskip  219 brt  1904–1931  DS «Kong Oscar II»  Kystruteskip  914 brt   1904–1945  DS «Halden»   Kystruteskip  318 brt  1905–1933  DS «Norge» / DS «Bjørgvin» Kystruteskip  793 brt  1910–1929 - 1960   DS «Kristiansand» (1)  Kystruteskip  484 brt  1914–1914  DS «Kristiansand» (2)  Kystruteskip  473 brt  1915–1957  DS «Galtesund»  Kystruteskip  623 brt  1919–1955  DS «Anemone»  Godsruteskip  187 brt  1926–1931  DS «Tromøsund»  Kystruteskip  732 brt  1928–1943  Senket av tyske fly DS «Oslo» (1)  Kystruteskip  881 brt  1929–1959  MS «Arendal» (3)  Kystruteskip  605 brt  1955–1955  MS «Arendal» (4)   Kystruteskip  678 brt (1905)  1957–1967  MS «Oslo» (2)  Kystruteskip   727 brt  1962–1969 

Arkivet
Arkivet etter Arendals Dampskibsselskab befinner seg på KUBEN i Arendal. Arkivet omfatter både rederi- og rutebilvirksomheten. Arkivet strekker seg fra perioden 1870–2001 og inneholder bl.a. aksjeprotokoller, styreprotokoller, kopibøker, brevjournaler, korrespondanse, inngående brev, sakarkiv, styresaker, erstatningsjournaler/saker, havarier, skipspapirer/bøker, regnskapsbøker, pakkesaker, statistikk, vareprotokoller, billetter/telegrammer, kvitteringsbøker, avisutklipp, tegninger, foto og reklame.

 Referanser 

Litteratur
Birger Dannevig:  Arendals Dampskibsselskab 1857–1982, Arendal 1982
Øyvind Bjorvatn (red):  Fra damp til diesel – ADS – ATS – Nettbuss Sør 1857–2007. 150 år i samferdselens tjeneste. Arendal 2007
 Artikkel om Arendals Dampskibsselskab av Dag Bakka jr. i «Skipet» 1.2000

Eksterne lenker

 Arendals Dampskibsselskabs nettside

Kategori:Norske rederier
Kategori:Sjøfart i Arendal
Kategori:Næringsliv i Arendal
Kategori:Selskaper etablert i 1857
Kategori:Oslo havn
Kategori:Haugesund havn
Kategori:Bergen havn
Kategori:1857 i Norge
Kategori:Tidligere norske busselskaper
Kategori:Privatarkiv fra Aust-Agder
Kategori:Arkiv oppbevart ved KUBEN
Kategori:Norsk sjøfartshistorie
Kategori:Artikler i sjøfart-prosjektet